## Les Arts celebra el Dia de Santa Cecília amb la visita de Daniele Gatti al Conservatori Superior Joaquín Rodrigo

*** El mestre, un dels grans directors del circuit internacional, ha tingut una trobada amb els alumnes i ha assistit a un assaig
* Ha firmat una nova fita de l’Orquestra de la Comunitat Valenciana amb la integral simfònica de Brahms a València i Castelló de la Plana**

El Palau de les Arts Reina Sofia s’ha sumat a les celebracions del Dia de Santa Cecília amb la visita de Daniele Gatti al Conservatori Superior ‘Joaquín Rodrigo’ este divendres al matí, en la qual el reconegut director italià ha presenciat un assaig dels alumnes per a mantindre, posteriorment, una trobada amb ells.

Daniele Gatti, un dels grans noms en la direcció d’orquestra en el circuit internacional, culmina així una intensa setmana de treball a València, en la qual ha protagonitzat un dels punts àlgids de la temporada de Les Arts en dirigir la integral simfònica de Johannes Brahms amb l’Orquestra de la Comunitat Valenciana.

El mestre italià és l’intèrpret de referència de l’obra simfònica de Brahms en l’actualitat, repertori que ha dirigit amb les més prestigioses orquestres del món, com les filharmòniques de Berlín i Viena o la Concertgebouw d’Amsterdam.

L’OCV se suma així a este selecte grup amb este autèntic *tour de force*, una marató de quatre concerts a València i Castelló de la Plana, pels quals l’agrupació i Daniele Gatti han rebut l’aplaudiment unànime de la crítica i el públic, que han erigit esta cita com una de les grans fites musicals de l’Orquestra de la Comunitat Valenciana en els seus 20 anys d’existència.

Fecha: 21/11/2025